ХадэхэкIым и уасэр къапщытэ
«Урысей зэкъуэт» политикэ партым бадзэуэгъуэм и 19-м къыхилъхьауэ щытащ хадэхэкIхэм ящыщу кIэртIофым, пхъым, къэбыстэм, жэгундэм, бжьыным я уасэр драмыгъэуеин папщIэ къагъэсэбэпыпхъэ Iэмалхэр. Апхуэдэу щIыналъэхэм лэжьакIуэ гупхэр къыщызэрагъэпэщащ, а Iуэхум я нэIэ трагъэтын папщIэ.
«Урысей зэкъуэт» политикэ партым и Къэбэрдей-Балъкъэр щIыналъэ къудамэм къызэритымкIэ, республикэм мы махуэхэм щыкIэлъоплъ уасэхэр къезэгъыу зэрагъэувым.
Партым Дзэлыкъуэ районым щиIэ къудамэм хэтхэм бадзэуэгъуэм и 26 — 27-хэм къапщытащ Дзэлыкъуэкъуажэ дэт тыкуэн зыбжанэ. Абыхэм ятхащ хадэхэкIхэм я уасэхэр зыхуэдизыр, апхуэдэуи сатум и лэжьакIуэхэмрэ щэхуакIуэхэмрэ епсэлъащ. Къэпщытэныгъэм къызэригъэлъэгъуамкIэ, хадэхэкIыр къэзыгъэкIым игъэув уасэмрэ ахэр тыкуэным нэ- са нэужь зэращэмрэ куэдкIэ зэщхьэщокI. ЩытыкIэм зихъуэжын щхьэкIэ жэрдэм къыхалъхьащ сату зыщIымрэ хадэхэкIыр зеймрэ зэгурыIуэныгъэ зэрегъэщIылIэн хуейуэ, нэхъыбэу къагъэсэбэпхэм я уасэм тралъхьэжыр зэрагъэмэщIапхъэр къыхэщу.
Шэджэм районым щрагъэкIуэкIа апхуэдэ къэпщытэныгъэхэм къызэрагъэлъэгъуамкIэ, уасэхэр абдеж щызэпIэзэрытщ, щыдрагъэуей щIыналъэм къыщыхъуакъым. Районым щыпсэу нэхъыжьыIуэхэм я нэхъыбэр здэкIуэр бэзэрырщ, щIыпIэм къыщагъэкIар нэхъ къащтэри.
Тэрч районми хадэхэкIхэм я уасэр бэзэрым къыщапщытащ, ныкъусаныгъэ гуэрхэр щатхакъым.
Налшык къалэм лэжьакIуэ гупым хэт-хэм уасэхэр щызэрагъэпщащ «Оазис», «Пятёрочка» тыкуэнышхуэхэмрэ бэзэрымрэ. КъищынэмыщIауэ, зыгъэпсэхугъуэ махуэхэм къалащхьэм щызэхэт жармыкIэм щагъэув уасэхэм кIэлъыплъ зэпытщ.
«Урысей зэкъуэт» политикэ партым и Къэбэрдей-Балъкъэр щIыналъэ къудамэм зэрыжиIэмкIэ, лэжьакIуэ гупым хагъэхьащ бынунагъуэшхуэ зиIэ адэ-анэхэри. Мы Iуэхугъуэр сэбэп хуэхъуну щогугъ хадэхэкIхэм я уасэхэр драмыгъэуеиным.
БАГЪЭТЫР Луизэ.
